b"\n_START_ARTICLE_\nCoventry\n_START_SECTION_\nMaantiede ja ilmasto\n_START_PARAGRAPH_\nCoventry perustettiin Sherbournejoen varteen, aikaisemmalta nimelt\xc3\xa4\xc3\xa4n Cune. Toisen maailmansodan pommitusten j\xc3\xa4lkeen joen p\xc3\xa4\xc3\xa4lle rakennettiin kansia, ja se kulkee nykyisin tunnelissa kaupungin alla._NEWLINE_Vuoden l\xc3\xa4mpimimpi\xc3\xa4 kuukausia ovat hein\xc3\xa4kuu ja elokuu, jolloin keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila on 21 astetta. Pakkasp\xc3\xa4ivi\xc3\xa4 on vuodessa keskim\xc3\xa4\xc3\xa4rin 40 kappaletta. Sadetta saadaan 700 mm vuodessa, tasaisesti ymp\xc3\xa4ri vuoden niin ett\xc3\xa4 sadep\xc3\xa4ivi\xc3\xa4 on 9-12 joka kuukausi.\n_START_SECTION_\nHistoria\n_START_PARAGRAPH_\nCoventryn historia alkaa luultavasti anglosaksien ajoilta. Vuonna 1016 viikingit tuhosivat saksilaisen nunnaluostarin, ja Mercian jaarli vaimonsa Lady Godivan kanssa rakennutti sen tilalle luostarin. Luostari toi seudulla kauppaa ja vaurautta, ja 1400-luvun puoliv\xc3\xa4liss\xc3\xa4 Coventry oli merkitt\xc3\xa4v\xc3\xa4 villakaupunki._NEWLINE_Autoalan teollisuutta on ollut alueella jo vuodesta 1896. Alkaen nykyisin tuntemattomista nimist\xc3\xa4 kuten Coventry Motette ja Great Horseless Carriage Co., jatkuen tutummilla nimill\xc3\xa4 Daimler ja Triumph, kaupungin teollisuushistoria on automerkkien paraatia. Peugeot'llakin on kaupungissa tehdas. Kuuluisat Lontoon taksit tehd\xc3\xa4\xc3\xa4n Coventryss\xc3\xa4, ja siell\xc3\xa4 on my\xc3\xb6s Jaguarin p\xc3\xa4\xc3\xa4konttori ja yksi tehtaista. 1970- ja 1980-luvulla autoteollisuudella meni huonosti ja Coventryss\xc3\xa4 oli ty\xc3\xb6tt\xc3\xb6myysprosentti pahimmillaan yli 20\xc2\xa0%. Viime vuosina Coventry on toipunut lamasta kun uudet teollisuudenalat asettuvat kaupunkiin. Vuonna 2010 ty\xc3\xb6tt\xc3\xb6mi\xc3\xa4 oli noin 10\xc2\xa0%, mik\xc3\xa4 oli edelleen yli Britannian keskiarvon. Vuonna 2014 tytt\xc3\xb6myys v\xc3\xa4heni edelleen._NEWLINE_Toisessa maailmansodassa Saksa pommitti Coventry\xc3\xa4 samoin kuin muita suuria teollisuuskaupunkeja. Muun muassa katedraali romuttui t\xc3\xa4ysin. Uusi katedraali avattiin 1962 vanhan raunioiden viereen. Coventry oli yksi Englannin pahimmin tuhoutuneista kaupungeista.\n_START_SECTION_\nKoulutus\n_START_PARAGRAPH_\nCoventryss\xc3\xa4 on kaksi yliopistoa, Coventryn yliopisto, jolla on keskell\xc3\xa4 kaupunkia kampus, sek\xc3\xa4 Warwickin yliopisto, jolla on laaja kampus on noin viisi kilometri\xc3\xa4 kaupungin keskustasta etel\xc3\xa4n Warwickshireen p\xc3\xa4in. Warwickin yliopisto on yksi viidest\xc3\xa4 englantilaisyliopistosta, joita ei ole koskaan arvosteltu k\xc3\xa4rkikymmenik\xc3\xb6n ulkopuolelle opetuksen laadussa ja tutkimuksessa.\n_START_SECTION_\nUrheilu\n_START_PARAGRAPH_\nCoventry City FC pelaa Ykk\xc3\xb6sliigassa. Coventry Blaze on yksi Elite Ice Hockey Leaguen perustajajoukkueista."